google/wiki40b huggingface dataset:
דייוויד וסלי

קריירת מכללות

וסלי נולד בסן אנטוניו שבטקסס. בשנת 1988 החל ללמוד ב"מכללה הקהילתית טמפל" שבטמפל, טקסס, ולאחר שנה אחת עבר לאוניברסיטת ביילור אשר בעיר וייקו הסמוכה. ב-3 עונותיו בקבוצת הכדורסל של האוניברסיטה קלע 17.5 נקודות ומסר 4.5 אסיסטים בממוצע למשחק.

קריירת משחק

לאחר שלא נבחר על ידי אף קבוצה בדראפט ה-NBA‏ 1992, החל וסלי לשחק עבור "ויצ'יטה פולס טקסנס" מליגת ה-CBA. בקיץ 1993 חתם על חוזה בניו ג'רזי נטס מה-NBA, ובעונתו היחידה בקבוצה שותף לכ-9 דקות בממוצע למשחק בלבד. בעונת 1994/1995 עבר לבוסטון סלטיקס, במדיה מיצב את מעמדו כשחקן חמישייה קבוע הודות ליכולות הגנתיות מרשימות וקליעה טובה מעבר לקשת השלוש. בעונתו השלישית בקבוצה, 1996/1997, קבע שיאי קריירה בממוצעי נקודות (16.8), אסיסטים (7.3), ריבאונדים (3.6) וחטיפות (2.2) למשחק.
לקראת עונת 1997/1998 חתם על חוזה ל-7 עונות בשארלוט הורנטס, עבור כ-22 מיליון דולר. בתקופתו עם ההורנטס פתח ב-517 מתוך 522 המשחקים בהם שותף, ורשם ממוצעים כוללים של 14.7 נקודות ו-4.7 אסיסטים למשחק. בעונות 1998, 2001 ו-2002 העפיל עם ההורנטס לחצי גמר האזור המזרחי, אך בשלושת הפעמים הקבוצה הודחה בו.
ב-12 בינואר 2000, בזמן ששיחק עבור ההורנטס, היה וסלי מעורב בתאונת דרכים בה נהרג חברו לקבוצה בובי פילס. מתחקיר האירוע עלה כי וסלי ופילס נהגו אחד מאחורי השני במהירות של מעל 160 קילומטר לשעה, בכביש בו חלה הגבלת מהירות של כ-70 קמ"ש. במהלך הנסיעה איבד פילס שליטה על רכב הפורשה שלו, אשר סטה אל נתיב התנועה שבכיוון ההפוך והתנגש בשני כלי רכב. מותו של פילס נקבע במקום התאונה. דו"ח התאונה קבע כי נהיגתם של פילס ושל וסלי הייתה "בלתי יציבה, פזיזה, רשלנית ואף תוקפנית", והועלתה השערה כי השניים התחרו ביניהם. בתחילה הואשם וסלי בכך שלקח חלק ב"תחרות נהיגה", אך לבסוף הורשע בגין "נהיגה רשלנית" בלבד.
בדצמבר 2004, לאחר כ-7 עונות וחצי עם ההורנטס, הועבר וסלי בטרייד ליוסטון רוקטס בתמורה לג'ים ג'קסון ובוסטיאן נאכבר. לקראת עונת 2006/2007 חתם על חוזה בקליבלנד קאבלירס, במדיה קלע 2.1 נקודות למשחק. בפלייאוף 2007 העפילו הקאבלירס לגמר ה-NBA לראשונה בתולדות המועדון, אך וסלי עצמו לא שותף באף משחק לכל אורך הפלייאוף ובסיומו הודיע על פרישה ממשחק, בגיל 36.

לאחר הפרישה ממשחק

בעונות 2011–2013 שימש כעוזר מאמן בקבוצת טקסס לג'נדס מליגת הפיתוח של ה-NBA.
מאז אוגוסט 2012 עובד וסלי כפרשן של משחקי ניו אורלינס הורנטס/פליקנס בשידורי רשת "Fox Sports" בטלוויזיה המקומית.
גיורא חמיצר

ביוגרפיה

חמיצר, בנו של החידונאי והסופר דן חמיצר, נולד בתל אביב. בצבא, שירת ככתב ועורך במחלקת התרבות בגלי צה"ל. מיד עם שחרורו מצה"ל הצטרף לערוץ הילדים. בשנים 1994–2004 שהה בחו"ל, בעיקר בניו יורק. במהלך התקופה השלים את לימודיו האקדמיים והקים וניהל חברות סטארט אפ בתחום הניו מדיה. החל משנת 2005, כותב תסריטים לטלוויזיה. נשוי לעדי ואב לשניים. מתגורר בתל אביב.

קריירה

חמיצר הצטרף לערוץ הילדים בשנת 1993, תחילה יצר את הפורמט של תוכנית הטלוויזיה המצליחה "ששטוס" אשר שודרה עד שנת 2014. עוד יצר פורמטים לשעשועונים, דוגמת "מסע קיץ", "מאסטר/לוגי" ואחרים.
בשנת 2005, החל לכתוב דרמות לילדים, והראשונה שבהן, "השמיניה", עלתה לשידור בערוץ הילדים ב-HOT בשנה זו. הסדרה שודרה במהלך חמש עונות ושלוש העונות הראשונות היו ללהיט בקרב קהל הצופים. חמיצר היה תסריטאי ראשי בשלוש העונות הראשונות, ובשנים 2013–2014 כאשר שבה הסדרה לעונה רביעית וחמישית, כתב את חלקן. לאחר שלוש העונות הראשונות של הסדרה, החל בכתיבת הסדרה השנייה שלו, "האי", אשר שודרה גם היא בערוץ הילדים ב-HOT, ולה 3 עונות בהן שימש תסריטאי ראשי. לשתי הסדרות קהל מעריצים גדול. חמיצר נודע כמי שמתעקש על ליהוק שחקנים לא מוכרים לסדרות שלו. בין הכוכבים שהתגלו לראשונה בסדרות שלו ניתן למנות את עוז זהבי, יון תומרקין, עדי הימלבלוי, מיכאל אלוני, ידידיה ויטל, יעל גרובגלס, תובל שפיר, גאיה שליטא-כץ, דר זוזובסקי, שיר מורנו, דון לני-גבאי, דניאל מורשת אביגיל הררי ורבים אחרים.
בשנת 2007, כתב את הסיטקום לנוער "הידוענים".
חמיצר גיוון את פעילותו, יצר והנחה את השעשועון למבוגרים "השעון" בערוץ 2, ויצר עם איל קיציס וטל פרידמן את הסדרה הקומית "מעצר בית". בנוסף, יצר את הסיטקום לנוער "השועלים".
שימש גם כיועץ עלילתי בעונה הראשונה של הסדרה "גאליס" של HOT, וכיועץ קריאטיבי למשימות בעונה הרביעית של "האח הגדול".
בסוף 2012 הושקה סדרת הנוער השלישית שיצר וכתב, "החממה", הפעם בערוץ ניקלודיאון ב-Yes, אשר שודרה במשך 3 עונות עד ה-28 בפברואר 2016. לסדרה קהל מעריצים נרחב, ושלל פריטים נלווים.
בנובמבר 2014 עלתה לשידור סדרת הנוער הרביעית שיצר וכתב, "שכונה", הפעם עבור ערוץ ניקלודיאון ב-HOT, גם היא צברה קהל מעריצים גדול מאוד, זו הייתה הסדרה הראשונה שבה הכניס דמות גאה, לאחר שניסה כך ב'חממה' עם שיר מורנו ללא הצלחה, בנוסף, זו הדמות הלסבית הראשונה בסדרה לילדים ונוער.
בפברואר 2015 שיתף פעולה עם טל מוסרי ביצירת פורמט התוכנית "צ'מפיונסניק", אשר שודרה גם היא בערוץ ניקלודיאון.
לצד סדרות הילדים שיצר, כתב חמיצר ספרים נלווים של "השמיניה", "האי", "החממה" ו"שכונה", יחד עם העיתונאית עטרה אופק והסופרת דניאלה שפיגלמן.
בפברואר 2016 נמכרה סדרתו "החממה" לאתר הסטרימינג "נטפליקס" האמריקאי וצולמה מחדש באנגלית עם שחקנים אמריקאים וישראלים, באולפני ישראל. הגרסה האמריקאית, "Greenhouse Academy", עלתה בספטמבר 2017 ב-190 מדינות בעולם וזכתה להצלחה בינלאומית. באוקטובר 2019 הסדרה חודשה לעונה שלישית (לה מתלווה גם רביעית).
באפריל 2019 יצא ספרו המקורי הראשון של חמיצר, "רוני ותום - החקירה הראשונה". בספטמבר של אותה שנה יצא ספרו המקורי השני, "רוני ותום - החקירה השניה". בשנת 2020 תעלה סדרה חדשה שלו בשם "Sky" שתשודר בערוץ ניקלודיאון ב-HOT ותעסוק בחייזרים.
קלר ברוויצקי

קלר ברוויצקי (בגרמנית: Cläre Barwitzky;‏ 1913, ניסה , ‏- 1989, מיינינגן), הייתה פעילה רוחנית (Seelsorgehelferin) קתולית וחסידת אומות העולם מגרמניה.

קורות חיים

ברוויצקי נולדה להורים קתוליים אדוקים בעיר ניסה , שבשלזיה העלית (אז בגרמניה וכיום בפולין). אביה היה פועל רכבת עני שעבד בדויטשה רייכסבאן. ברוויצקי ביקשה להיות מורה אך זנחה רעיון זה עקב מצבה הכלכלי. בשנת 1932 סיימה את לימודיה וקיבלה משרה בליון בתור מזכירתו של כומר קתולי שהנהיג תנועת שלום דתית בשם "עמיתי פרנסואה הקדוש" (Compagnons de Saint François) (צר'). ברוויצקי הצטרפה לתנועה זו ונסעה לפרייבורג, שם למדה שנתיים על מנת לקבל הכשרה בתור מסייעת רוחנית (Seelsorgehelferin). 
בשנת 1935 שבה ברוויצקי לצרפת והוצבה לשרת בוויאני .

בתקופת מלחמת העולם השנייה

בתקופת מלחמת העולם השנייה, לאחר כיבוש צרפת בידי גרמניה, נחשפה ברוויצקי לסכנת פגיעה על ידי הרזיסטנס עקב מוצאה הגרמני. עקב הסכנה לביטחונה עברה לסנט אטיין שם הועסקה בקליניקה קתולית לטיפול במשפחה ושמרה על דבר מוצאה הגרמני בסוד. ארגון הצדקה שבו עבדה סייע גם למשפחות יהודיות נרדפות, רובן חסרות אזרחות צרפתית. בני משפחות אלה הסתתרו כדי להינצל מגירוש למזרח ואת ילדיהם הביאו למוסד הקתולי. המוסד בו עבדה ברוויצקי העסיק יהודי שתפקידו היה להסתיר יהודים במקומות מסתור ארעיים בקרב האוכלוסייה המקומית. בהמשך, ולאור הסכנה הגוברת לשלומם של הילדים, אוכסנו ילדים אלה במחנה קיץ שהשתייך למוסד הקתולי ליד שאמוני. שם שהו במשך שנה, מקיץ 1943 עד קיץ 1944, תחת חסותם של שני אנשי צוות מהמוסד, אחת מהן הייתה ברוויצקי, ועוד שתי יהודיות.
הטיפול בילדים היה מתיש ותובעני, והסכנה לגילוי זהותם של הילדים הייתה רבה. כל מגע עם השלטונות חייב זהירות רבה. כל אלה גבו מחיר נפשי מהצוות. בנוסף לפעילותה זו שלחה ברוויצקי שליחים לליון בעת שזו הופצצה, כדי לחלץ משם שתי תינוקות יתומות.

לאחר המלחמה

לאחר המלחמה הגיעה ברוויצקי לפריז ומשם עברה לעבוד בלייפציג. ב-1947 החלה לעבוד בסאלפלד  שבתורינגיה ולאחר מכן במיינינגן. בשנת 1969 פרשה מטעמי בריאות. עוד בחייה נודע על פעילות ההצלה שלה, אך היא ביקשה לקבל הכרה לא בתור פעילה אנטי-פשיסטית אלא בתור פעילת שלום.

הכרה

בשנת 1991 הכיר יד ושם בברוויצקי כחסידת אומות העולם.
בנו צור

בנו (בנימין) צור (צוקר) (1908–1984) היה המפקד השני של גלי צה"ל, מנובמבר 1952 ועד אוגוסט 1965.

ביוגרפיה

נולד ב-1908 באושבינצ'ים, שבגליציה, פולין.
ב-1912 הגרה משפחתו לברלין, שבגרמניה, שם גדל והתחנך. 
עם פרוץ מלחמת העולם הראשונה התגייס אבי המשפחה, מרדכי, לצבא האוסטרו-הונגרי, והמשפחה חזרה לפולין. ב-1915 חזרו האם ושלושת הילדים לגרמניה, והאב הצטרף בתום המלחמה.
בברלין, התגוררה משפחת צוקר באזור שבו התגודדו, בדרך כלל, פליטי מלחמת העולם הראשונה ממזרח אירופה, ה"אוסטיודן" (יהודי המזרח) "ostjuden".
המהגרים "החדשים" סבלו מהתגרות של האנטישמים ושל יהודי גרמניה הוותיקים,"יקים". צור הושפע מאוד מהאווירה הקשה.
בילדותו התחנך צור, בחלק מהזמן, ב"יידישע פולקסהיים" – מרכז קהילתי יהודי שעסק בשיקום ובחינוך ילדים ובני נוער עזובים מקרב יהודי מזרח אירופה, שאותו ייסד ב 1916 ד"ר זיגפריד להמן. תפיסתו החינוכית של להמן כללה קרבה לאדמה ולטבע, טיפוח האמנויות ובמיוחד המוזיקה.
משפחת צוקר ניהלה אורח חיים מסורתי, ובנו, בנוסף ללימודיו בתיכון הכללי, למד יומיום, עד גיל 15, גם בבי"ס יהודי - תלמוד תורה. בגמר לימודיו בבית הספר התיכון יצא להכשרה בחווה של תנועת הנוער "בלאו-וייס" "Blau-Weiss"-תכלת לבן. מאוחר יותר למד צור כשנתיים וחצי בבית הספר הגבוה לחקלאות בברלין (ארגון וניהול משקי), נאלץ לעזוב מסיבות כלכליות והחל לעבוד בסוכנות שארגנה הופעות של אומנים וקונצרטים. מינואר 1931 ועד אפריל 1933 היה לעוזר למנהל פרסום, ומאוחר יותר למנהל פרסום בעיתונים. 
מפברואר 1933 ועד ספטמבר 1933 היה בהכשרה חקלאית בדנמרק.

בארץ ישראל

באוקטובר 1933 עלה לארץ ישראל והצטרף לקיבוץ רמת הכובש. בין תפקידיו בקיבוץ: פועל בפרדס, פעילות תרבותית, מרכז קניות וגזבר.
מאפריל 1940 ועד אוקטובר 1941 עבד במזכירות הקיבוץ המאוחד בהקמה של הוצאת הספרים של הקיבוץ.
בנובמבר 1941 התגייס לצבא הבריטי, ליחידת התובלה 176. שירת במצרים עילית, במדבר המערבי עד טריפולי, במלטה ובאיטליה. מספטמבר 1944 עד 1946, ניהל עיתון עברי: "לחייל".
ביולי 1946 השתחרר מהצבא הבריטי וחזר לרמת הכובש ובאוגוסט 1948 התגייס לצה"ל כעוזר לקצין אומנות במחלקת התרבות ומאוחר יותר כקצין אומנות וכקצין מטה בענף ההסברה עד נובמבר 1952.
מנובמבר 1952 ועד אוגוסט 1965 היה מפקד גלי צה"ל.

פיקוד על גלי צה"ל

צור, בהיותו רב-סרן החל לפקד על התחנה ב-1952, כשהתחנה הייתה בת שנה וחצי. באותה עת שידרה התחנה במשך שלוש שעות ביום, בין שבע לעשר בערב. תקציב התחנה היה זעום.
בזמן ניהולו של צור הוכנסו צורות שידור שלא היו ידועות עד אז: שידורים ישירים מהאולפן ומניידות שידור, שידור חי ממצעד יום העצמאות, מצעד פזמונים עברי ולועזי, תוכניות אקטואליה, שעשועון רדיו. תוכנית "הערב": תוכנית ראיונות בשידור חי בהנחיית טלילה בן-זכאי ומשה בן-אפרים ומאוחר יותר שייקה בן פורת. אנשים הוזמנו לאולפן ודיברו על נושאים שונים. לתוכנית היה מזכיר בשם "ליאו", שמדי פעם התערב במבטא "ייקי", שעשה כל עבודה בתחנה והיה זה צור עצמו.
אחת מאבני הדרך שהתחילו בתחנה אז, הייתה התוכנית "משפחת שמחון", תסכית רדיו הומוריסטי ואקטואלי. התוכנית נכתבה ובוימה על ידי משה בן אפרים והשתתפו בה שמואל רודנסקי, עודד קוטלר ואחרים.

אחרי השחרור

בתום 13 שנים כמנהל "גלי צה"ל" נשלח צור לשמש כקונסול תרבות בפילדלפיה. שם, בין השאר, שידר לישראלים.
בשובו, בתום כשלוש שנים, היה מנהל אדמיניסטרטיבי של "להקת בת-שבע".
יחיאל חזק

קורות חייו

חזק נולד בקיבוץ אפיקים בשנת 1936 (תרצ"ו). למד בתיכון בית ירח, ובבית ברל, באוניברסיטת חיפה ובאוניברסיטת בר-אילן באפיקים היה מדריך נוער, מורה ומגדל בננות. היה מורה לספרות בתיכון 'קלעי' בגבעתיים ובתיכון עירוני ד' בתל אביב, שליח עלייה באנגליה ושליח במקסיקו סיטי מטעם הסוכנות. את שיריו הראשונים פרסם בכתב העת "קשת", עורך ראשי אהרון אמיר, החל משנת 1959. ספרו הראשון "אבני בזלת" יצא לאור בשנת 1961. חזק כתב ארבעה עשר ספרי שירה, ביניהם פואמות ליריות אחדות. אחדים משיריו אף הולחנו. אחיו הצעיר, בארי חזק, שהיה משורר אף הוא, נהרג בקרב סרפאום במלחמת יום הכיפורים.
יחיאל חזק נשוי למשוררת אביבית חזק, שהוציאה לאור את ספר שיריה "מתעברת עם הזמן" ב-2016.
יוטא סובסקריפטום

יוטא סובסקריפטום (בלטינית Iota subscriptum, ביוונית ὑπογεγραμμένη) באורתוגרפיה הפוליטונית של השפה היוונית היא צורת כתיבה של האות יוטא כקו אנכי קצר מתחת לתנועה. יוטא זו שימשה ב"דיפתונגים ארוכים" ביוונית עתיקה, כלומר בדיפתונגים שהתנועה הראשונה בהם ארוכה: ᾳ, ῃ ו- ῳ.
לפני הנהגת הרפורמות של אֶוּקְלֵיידֶס והוספת האותיות Ω ו- Η לאלפבית היווני-אטי (403-402 לפנה"ס), לא הייתה כל דרך להבחין בין תנועות ארוכות לקצרות ביוונית אטית. הדיפתונגים של היוונית הקלאסית ΑΙ ΕΙ ΟΙ היו מורכבים מתנועה ומן האות יוטא, בין אם התנועה הייתה ארוכה ובין אם קצרה.
בין אמצע המאה ה-5 לפנה"ס לאמצע המאה ה-4 לפנה"ס החלו רוב הדיפתונגים ביוונית לאבד את רכיבם השני. הגיית ηι החלה מתמזגת עם הגיית ει ביוונית אטית ועם הגיית ι ביוונית קוינה. עם הזמן נהגתה ה- αι הארוכה באותו אופן כמו α ארוכה, ו- ωι באותו אופן כמו ω. היעלמות הדיפתונגים בשפה היוונית והתמזגות הפונמות של דיפתונגים ארוכים עם פונמות של תנועות אחרות ביוונית הובילו לביטול ה- ι הסופית מהדיגרפים שקודם לכן ייצגו דיפתונגים ארוכים. היוטא התחתית נוצרה בתקופה הביזנטית, כדי למלא את חסרונה של ι שהופיעה בעותקי כתבי יד קדומים; אך היא נכתבה מתחת לתנועה ולא בצדה, על מנת לציין את העובדה כי כבר אז לא נהגתה.
בשנים האחרונות רווח הנוהג לצטט ולתרגם שמות ביוונית כשהיוטא נמצא לצד התנועה ולאו דווקא מתחתיה: יוטא זו נקראת בשם יוטא אדסקריפט (ביוונית: προσγεγραμμένη). לעיתים מודפס האדסקריפט בגודל גופן קטן מעט מן התנועה שלפניו.
האנציקלופדיה המקוונת לסדרות של מספרים שלמים

האנציקלופדיה המקוונת לסדרות של מספרים שלמים (באנגלית: On-Line Encyclopedia of Integer Sequences, בראשי תיבות: OEIS) היא מאגר נתונים מקוון המכיל סדרות של מספרים שלמים. האתר נוצר ומתוחזק על ידי ניל סלואן. באתר למעלה מ-220,000 סדרות.
כל סדרה ניתנת להצגה בכמה צורות ובניהן: רשימה, גרף, מעקב היסטורי, וישנה אף אפשרות 'לשמוע את הסדרה', על ידי המרת המספרים לצלילים.
לכל סדרה מוצמד "מספר זהות" ויש לה דף מיוחד, בו אפשר למצוא מידע על הסדרה כגון: היסטוריה, הפניה למקורות רלוונטיים, שימושים מתמטיים, נוסחה (אם יש), הערות מתמטיות שנוספו על ידי משתמשי האתר, וכן הלאה. בנוסף, האנציקלופדיה מקטלגת אותן לפי מילים שמורות שונות המיוחדות לה.
האתר כולל מנוע חיפוש המאפשר לחפש סדרה באמצעות ערכים שלה (או של תת-סדרה שלה), וכן באמצעות שמה. הדבר מאפשר למתמטיקאי הנתקל בסדרה במהלך עבודתו לאתר מופעים נוספים שלה.
האתר מפעיל דף להצעות ודיונים בממשק ויקי.
לאתר קדמו ספרים שהוציא סלואן: "A Handbook of Integer Sequences" ‏(1973) שהכיל 2372 סדרות, ו-"The Encyclopedia of Integer Sequences"‏ (1995) שהכיל 5,488 סדרות. לאחר פרסום ספרים אלה מתמטיקאים שלחו לסלואן מעל 16,000 סדרות, שספר צר מלהכילן, ומשום כך הקים סלואן בשנת 1996 אתר אינטרנט שיכיל את הסדרות.
דף השער של האתר מופיע בכ-50 שפות שונות, ובכללן עברית.

מספרים לא שלמים

בנוסף לסדרות של מספרים שלמים, האתר מקטלג סדרות של שברים, ספרות של מספרים טרנסצנדנטים, מספרים מרוכבים וכן הלאה, על ידי המרתן לסדרות של שלמים. סדרות של שברים מיוצגות על ידי זוג סדרות, סדרת המונים וסדרת המכנים. לדוגמה, סדרת פרי מסדר חמש: 
מקוטלגת כסדרת מונים: 4, 3, 2, 3, 1, 2, 1, 1, 1 וסדרת מכנים: 5, 4, 3, 5, 2, 5, 3, 4, 5.
מספרים אי-רציונלים חשובים, כגון π = 3.1415926535897...‎ מקוטלגים על פי הספרות בייצוג העשרוני.
ענבי הגפן בענבי הגפן

ענבי הגפן בענבי הגפן (דבר נאה ומתקבל), היא אמרת חז"ל שנשתרשה בשפה העברית המתארת שידוך הולם בין גבר לאישה.

בספרות חז"ל

יסוד האמרה הוא בתלמוד בבלי, מסכת פסחים, דף מ"ט, עמוד א': "תנו רבנן, לעולם ימכור אדם כל מה שיש לו וישא בת תלמיד חכם וישיא בתו לתלמיד חכם. משל לענבי הגפן בענבי הגפן דבר נאה ומתקבל". ואילו לפי פירוש המהרש"א, האמרה מכוונת גם כלפי זווג בת כהן עם גבר כהן.
המשמעות המילולית של הביטוי היא הרכבת זמורה משיח גפנים משובח ("ענבי גפן") בכנה משיח גפנים משובח, והאמרה מציינת שהכלאה זו מניבה פרי מוצלח - "דבר נאה ומתקבל". 
מופע נוסף של הביטוי קיים גם בילקוט שמעוני פרשת יתרו: "נשא אדם בת תלמיד חכם סוף שיהו בניו תלמידי חכמים. משלו משל ענבי הגפן בענבי הגפן"
יש שפירשו את הביטוי כרומז על צאצאים מוצלחים מן זיווג ראוי שכזה, משום שכשם שתולדותיו של הגפן, קרי היין זוכה לברכה משל עצמו, המשמשת לרוב בטקסים דתיים, כך ראויים בניהם של אלו.
ריס

הריסים באדם

הריסים מתפתחים אצל העובר בין השבוע השביעי לשבוע השמיני להריון. הריסים יצמחו מחדש אם יפלו או ייתלשו. צמיחה מחדש אורכת בין שבעה לשמונה שבועות. צבעם יכול להיות שונה מצבע שיער הראש, אך הם נוטים להיות כהים אצל אנשים עם שיער ראש כהה ובהירים יותר אצל אנשים עם שיער ראש בהיר. אך כאשר הריסים נושרים אם אין בעיה רפואית הם צומחים בחזרה אך אם יש בעיה רפואית הם אינם צומחים בחזרה.
זקיקי הריסים קשורים למספר בלוטות הידועות בשמות בלוטות זייס ובלוטות מול.

אצל בעלי החיים

הריסים מופיעים אצל היונקים. ריסיו של הגמל ארוכים ועבים במידה ניכרת, כדי למנוע כניסת חול המדבר לעיניו. ניתן למצוא ריסים אצל ג'ירפות, סוסים ופרות וגם אצל יענים.
לנחש צפע עצים (Bothriechis schlegelii) יש זוג קשקשים מותאם מעל עיניהם הדומה לריסים (ומכאן כינויו הלועזי Eyelash vipers).
במשפחת הקלאוניים בולטים הריסים העשויים נוצות - תכונה נדירה אצל העופות.
קורנליה אנדר

ביוגרפיה

אנדר נולדה בפלאואן, שבגבול מערב גרמניה וצ'כוסלובקיה, והחלה להתאמן בשחייה כבר בגיל צעיר. ב-1972, בטרם מלאו לה 14, כבר השתתפה באולימפיאדת מינכן. היא הייתה צעירת השחייניות שהעפילו למשחי הגמר במשחקים אלו. במשחקים עצמם היא זכתה ב-3 מדליות כסף, במשחה ל-200 מטר מעורב אישי בתוצאה של 2:23.59 דקות, אחרי שיין גולד, האוסטרלית בת ה-15, כוכבת משחי הנשים באותם משחקים, במשחה שליחות 4x100 מטר חופשי בתוצאה של 3:55.55 דקות ובמשחה שליחות 4x100 מטר מעורב בתוצאה של 4:31.88 דקות.

שיאנית עולם

בתחרות שנערכה במזרח ברלין ב-13 באפריל 1973 קבעה אנדר במשחה ל-200 מטר מעורב אישי שיא עולם חדש ראשון בתוצאה של 2:23.01 דקות, שיפור לשיא בן השנה של שיין גולד (2:23.07 דקות). למחרת, היא שיפרה גם במשחה ל-100 מטר פרפר את שיא העולם והעמידה אותו על 1:03.05 דקות, שיפור לשיא בן השנה של מאיומי אאוקי מיפן (1:03.34 דקות).

אלופת עולם

באליפות העולם בשחייה שנערכה בבלגרד, אז יוגוסלביה בשנת 1973 זכתה אנדר ב-5 מדליות, מהן 4 מדליות זהב ומדליית כסף אחת. מדליות זהב במשחה ל-100 מטר חופשי, במשחה ל-100 מטר פרפר ובמשחי שליחות 4x100 מטר חופשי ומעורב. מדליית כסף במשחה ל-200 מטר מעורב אישי.

אלופת אירופה

באליפות אירופה בשחייה שנערכה בווינה, אוסטריה בשנת 1974 זכתה אנדר ב-4 מדליות זהב במשחה ל-100 מטר חופשי, במשחה ל-200 מטר חופשי ובמשחי שליחות 4x100 מטר חופשי ומעורב. 
באליפות העולם בשחייה שנערכה בקאלי, קולומביה בשנת 1975 זכתה אנדר ב-5 מדליות, מהן 4 מדליות זהב ומדליית כסף אחת. מדליות זהב במשחה ל-100 מטר חופשי, במשחה ל-100 מטר פרפר ובמשחי שליחות 4x100 מטר חופשי ומעורב. מדליית כסף במשחה ל-200 מטר חופשי ובכך הגנה על כל 4 המדליות שזכתה באליפות הקודמת.

אולימפיאדת השיא

באולימפיאדת מונטריאול (1976) זכתה אנדר ב-5 מדליות, מהן 4 מדליות זהב ומדליית כסף אחת והייתה השחיינית המצטיינת במשחקים. מדליות זהב במשחים ל-100 מטר חופשי בשיא עולם חדש של 55.65 שניות, במשחה ל-200 מטר חופשי בשיא עולם חדש של 1:59.26 דקות, במשחה ל-100 מטר פרפר בשיא עולם חדש של 1:00.13 דקות ובמשחה שליחות 4x100 מטר מעורב בשיא עולם חדש של 4:07.95 דקות. מדליית כסף במשחה שליחות 4x100 מטר חופשי בתוצאה של 3:45.50 דקות. בכך הייתה לשחיינית הראשונה בהיסטוריה של המשחקים האולימפיים שזכתה ב-4 מדליות זהב באולימפיאדה אחת.

חיים פרטיים

לאחר המשחקים האולימפיים שנערכו במונטריאול פרשה משחייה תחרותית. ב-1978 נישאה לכוכב השחייה המזרח גרמני רולנד מאתס ובאותה שנה נולדה להם בת (פרנציסקה). לאחר ארבע שנות נישואים הם התגרשו. בשנת 1984 נישאה אנדר לשטפן גרומט, ספורטאי קרב עשר ומרוץ מגררות, ולהם נולדה בת (טיפאני). 
כיום, היא מתגוררת אנדר בשורנשהיים שליד מיינץ ועוסקת בפיזיותרפיה.

שימוש בסמים

שנים מאוחר יותר, הוכח כי רופאי נבחרת השחייה המזרח גרמנית עסקו באמרוץ שיטתי של השחייניות המזרח גרמניות והביאו אותן לשימוש בסטרואידים. גילויים אלו הטילו צל כבד וחשדות משמעותיים לגבי תקפות השגי השחייניות המזרח גרמניות ואנדר בפרט.
פבלו קאסדו

קריירה פוליטית

קאסדו התפקד למפלגה העממית בשנת 2003. בין 2009 ל-2012 הוא ניהל את הלשכה של ראש ממשלת ספרד לשעבר, חוסה מריה אסנאר. במהלך אותה תקופה, הוא הקים ביחד איתו ועם עוד מנהיגים אחרים את הארגון יוזמת ידידי ישראל.
בשנת 2011 נכלל קאסדו ברשימת המפלגה העממית אל קונגרס הנציגים מטעם מחוז הבחירה אבילה. מפלגתו זכתה באותו מחוז, ומאז הוא נבחר שלוש פעמים נוספות (2015 ,2016 ו-2019).

נשיא המפלגה העממית

במאי 2018, הצעת אי אמון שהוגשה על ידי המפלגה הסוציאליסטית עברה ברוב קולות בקונגרס, מה שהביא להחלפתו של ראש ממשלת ספרד, מריאנו ראחוי מהמפלגה העממית השולטת, בפדרו סאנצ'ס מהמפלגה הסוציאליסטית. בתגובה, החליט ראחוי להתפטר מתפקידו בתור נשיא המפלגה העממית. בבחירות פנימיות לראשות המפלגה, זכה קאסדו ב-57.2% מהקולות, והפך לנשיא מפלגתו.
103fm

היסטוריה

במכרז הרדיו האזורי שהתקיים ב־2008, זכתה התחנה בזיכיון על אזור גוש דן, והוחלט כי היא תוכל להאריך את משך שידוריה באזור עד שנת 2024.
בין שדרני התחנה: שי גולדשטיין ולאה לב, ניסים משעל, רוני דניאל, אלון בן-דוד, יואב לימור, נתן זהבי, יורם שפטל, ינון מגל, אראל סג"ל, גיא פלג, דרור רפאל, איילה חסון, בן כספית, אריה אלדד, דידי הררי המשדר את "דידי לוקאלי", ורדה רזיאל ז'קונט, סיון כהן, רון קופמן, רבקה מיכאלי, פרופסור רפי קרסו, איריס קול, פנינה בת-צבי ומיכל דליות.
בין שדרני התחנה בעבר - גבי גזית, ספי עובדיה, מרב מיכאלי, גיא זהר, רינה מצליח, יוסי סיאס, צחי קומה, שמוליק טיאר, אייל ברקוביץ', אופירה אסייג, עמנואל רוזן, מאיר איינשטיין ז"ל, ושלישיית מה קשור. בין תוכניות העבר - שי ודרור.
בשנת 2016 עברה מיתוג מחדש וזנחה את השם "רדיו ללא הפסקה" תמורת קונספט חדש הקרוי "הרדיו המדבר".

תוכניות רדיו 103fm

07:00 "מועדון ארוחת הבוקר" עם שי גולדשטיין ולאה לב
09:00 איילה חסון
10:00 ינון מגל
11:00 אראל סג"ל
12:00 "זהבי עצבני" עם נתן זהבי (ראשון, שני) גיא פלג (שלישי, רביעי)
14:00 דידי לוקאלי עם דידי הררי
17:00 בן כספית ואריה אלדד
18:00 תוכנית הספורט עם רון קופמן
בימי חמישי
09:00 "הקבינט" עם רוני דניאל, אלון בן-דוד, יואב לימור
11:00 סיון כהן
12:00 יורם שפטל
22:00 דרור רפאל והדר לוי
בימי שישי
07:00 "למבוגרים בלבד" עם גדעון רייכר
09:00 "סיכום שבוע" עם ניסים משעל
15:00 "באה לשבת" עם רבקה מיכאלי

תוכניות ייעוץ

מאז הקמתו משדר הרדיו תוכניות מומחים, אשר עונים לשאלות מאזינים בנושאי הורות, קריירה, תזונה ובריאות. המאמן אלון גל מגיש את תוכניתו מדי שישי ב־08:00, יועצת ההורות מיכל דליות ב־10:00, התזונאית ד"ר מאיה רוזמן ב־12:00 ופרופ' רפי קרסו ב־13:00. כמו כן משדר הרדיו לאורך השבוע תוכנית ייעוץ משפטי (בהגשת דרור רפאל), תוכנית לגיל השלישי (בהגשת גדעון רייכר), וכן תוכניות בנושא גישור, קבלה והכוונה רוחנית.

שבת עברית

רצועת "שבת עברית" משודרת בתחנה משנת 1998, ובמסגרתה משודרות הקלאסיקות של הזמר העברי. בניגוד לאופי של התחנה לאורך ימות השבוע, הרצועה מתאפיינת במוזיקה ברצף, ללא הגשה. את מרבית שעות "שבת עברית" עורכים יואב חנני, עורך המוזיקה הראשי של הרדיו, ודלית עופר, לשעבר מנהלת גלגלצ ועורכת ותיקה ומוערכת בגלי צה"ל. אליהם חוברים עורכים נוספים, בהם אבי קורן, נעמי פולני ועדנה לב.
אמריקן האני (סרט)

עלילה

בסרט המסע והתבגרות, פוגשת סטאר (סשה ליין), בחורה צעירה המגיעה מרקע קשה של מצוקה, בג'ייק (שיה לה-באף), נמשכת לאישיות הכובשת שלו ומצטרפת איתו לחבורת צעירים שנפלטו מהחברה האמריקאית, הנוסעים ברחבי ארצות הברית ומוכרים מנויים למגזינים. עד מהרה נשאבת סטאר לסגנון החיים יוצא הדופן של הקבוצה הכולל ימים של עבודה קשה ולילות של שתייה ובילויים.

תסריט

ארנולד התחילה לכתוב את התסריט בשנת 2013 והוא הופיע בפסטיבל הקולנוע בקאן בשם "צוות מג". הסרט נכתב בהשראת חייהם של קבוצת צעירים אמריקאים "קרוז מגזין" שטיילו ברחבי ארצות הברית ומכרו מגזינים. במהלך המחקר עבור הסרט, ארנולד טיילה באזורים בהם מסתובבים קבוצות צעירים כאלו בין היתר בקליפורניה ובפלורידה.

בסוף שנת 2013, עבדה ארנולד כבמאית בפסטיבל הסרטים של ניו יורק. היא המשיכה בתהליך הטיוט של התסריט וניצלה את היותה בפסטיבל לפגישות עם מלהקים פוטנציאליים. בשנת 2014, סיימה ארנולד את כתיבת התסריט המחודש.

פסקול

ארנולד בחרה להעביר באמצעות הפסקול את האווירה החופשית והצעירה של קבוצת הצעירים באמצעות מוזיקה של ריהאנה, ברוס ספרינגסטין, ליידי אנטבלום ועוד.
כלב-ים נמרי

תיאור

להידרורגה הנמרית גוף גדול ושרירי, גבו אפור כהה ובטנו אפורה בהירה. צווארו לבן בעל נקודות שחורות שהעניקו לו את שמו. צבעו מסייע לו בהסוואה הן כנגד טורפים אפשריים והן כנגד הטרף אחריו הוא עוקב. הנקבה גדולה במעט מהזכר, אורכו הוא 2.4-3.5 מטרים ומשקלו נע בין 200 ל-600 ק"ג. אורכו דומה לזה של ניבתן, אך הוא שוקל כמחצית ממנו.
שיניו הקדמיות חדות ומתאימות לתזונה המבוססת על טרף, אורך ניביו הוא כ-2.5 ס"מ, אך השיניים הטוחנות ננעלות באופן המאפשר לסנן קריל מהמים בדומה ללובודון הסרטנים.

התנהגות

תחום המחיה מתפרס במים הקרים שסביב אנטארקטיקה. בחודשי הקיץ צד בין הקרחונים שמקיפים את היבשת, ונמצא במים רוב הזמן. בחורף מתפזר ברחבי האיים שסביב היבשת. במקרים מסוימים נצפו פרטים בחופים הדרומיים של אוסטרליה, ניו זילנד ודרום אמריקה ואף צפונית יותר, באיי קוק. פרטים צעירים מגיעים צפונה יותר מאחרים.
ההידרורגה חי בבדידות ונאסף לקבוצות קטנות רק בעונת ההזדווגות. בעונה זו, זכרים ונקבות משמיעים קולות רמים במטרה למצוא זה את זה, כשכל זכר משמיע תבנית ייחודית של רצף קולות. במהלך הקיץ, לאחר תשעה חודשי הריון, חופרת הנקבה חור בקרח וממליטה בו צמד גורים. היא מגנה על הגורים עד שהם יכולים לדאוג לעצמם.
ההידרורגה אינו בעל חיים קולני, אך לעיתים הוא משמיע נהמות ונאקות.

תזונה

ההידרורגה הוא הטורף השני בחשיבותו באנטארקטיקה לאחר הלוויתן הקטלן. פרטים צעירים ניזונים בדרך כלל מטרף קטן כגון קריל, דיונונים ודגים. כשהם מגיעים למלוא גודלם הם מעדיפים לטרוף פינגווינים ולעיתים רחוקות גם מיני כלבי ים קטנים יותר. כמו כן, תועדו מעט מקרים של ציד גורי פיל ים דרומי ועופות ים.
על מנת לצוד פינגווינים הוא אינו רודף אחריהם, אלא אורב להם במים בסמוך למדף הקרח. התנהגות זו מסתייעת במנהגם של הפינגווינים עצמם לדחוף את חבריהם למים לפניהם.
הטורף היחיד המאיים על ההידרורגה הנמרית הוא קטלן, אך הציד בפועל לא שכיח. בנוסף תועד פיל ים דרומי זכר שהרג כלב ים נמרי באי הרד, אך מדובר בתופעה נדירה ביותר.

תקיפת בני אדם

מתועדים מספר מקרים בהם הידרורגה תקף אדם על החוף או במים, האחרון שבהם הסתיים במותה של הביולוגית קריסטי בראון מהמרכז הבריטי לחקר אנטארקטיקה, בעת ששחתה במרחק לא גדול מהחוף ונסחבה לעומק 70 מטר בידי כלב ים שפצע אותה קשה. עם זאת התקיפה נחשבת לטעות בזיהוי או למגננה ולא לטריפה.
בספרו של אלפרד לנסינג "אנדיורנס", המתאר את משלחתו של ארנסט שקלטון לקוטב הדרומי (1914-1916) מתוארת תקיפת בן אדם על ידי כלב ים נמרי. חברי המשלחת ובעיקר החוקר תומאס אורד-ליס כמעט ונפגעו מכלב ים וניצלו ברגע האחרון.
כלבי ים יתקפו גם סירות מנוע מהירות השטות לאורך הקרחונים. דבר זה גורם להתקנת מגנים מיוחדים על הסירות.